יצחק קלפטר

ביוגרפיה

קלפטר נולד בחיפה וגדל בתל אביב. כשהיה בן 15 הקים עם חיים רומנו, מיקי גבריאלוב ואחרים את להקתו הראשונה, והפך לחלוץ הרוק הישראלי. הלהקה נקראה על שם כינוי של קלפטר, "הצ'רצ'ילים". קלפטר ניגן עם הלהקה עד גיוסו לצה"ל, אז פרש מההרכב. הוא שירת בשריון ובצוות הווי חטיבה 14, ובמקביל ניגן בלהקת הקצב "הסגנונות". הצ'רצ'ילים נשארו עם השם ובהמשך דרכם הפכו לגדולה ולחשובה שבלהקות הקצב הישראליות.

תחילת דרכו

לאחר שחרורו השתתף במספר הקלטות כנגן, בחלקן ללא קרדיט. קלפטר ניגן בלהקת הליווי של אריק איינשטיין, ועיבד עבור אלבומו "יסמין" מספר שירים. הקטע המפורסם ביותר בהשתתפותו מאותה תקופה הוא "שיר סתיו" של אריק לביא. לביא, כמו אמנים נוספים אז, רצה להשתעשע בביצוע קטע רוק חדשני. קלפטר תרם לו סולו חשמלי, שהפך שיר, שלא היה יותר מקוריוז, לאבן דרך בתולדות הרוק הישראלי.
ב-1971 הצטרף להרכב "אחרית הימים", שהקים המתופף והמלחין זהר לוי והשתתפו בו גם גבי שושן, אלי מגן ומירי אלוני. הלהקה שמה לעצמה למטרה לשלב רוק עם טקסטים עבריים באוריינטציה אומנותית, אך למרות הצלחה אמנותית, לדעתם של מבקרים, נכשלה מסחרית, והתפרקה לאחר פחות משנה של פעילות. בשנת 1972 יצא אלבומה היחיד של "אחרית הימים", ובו כמה מקטעי סולו הגיטרה המפורסמים ביותר של קלפטר: "העץ הוא גבוה", "תחת עץ האקליפטוס", "אין מקום לשניים על עמוד חשמל" ו"פתחי לי את הדלת". בזמן יציאת האלבום הלהקה כבר לא הייתה פעילה. עוד באותה שנה ניגן שנה בגיטרה חשמלית והיה שותף בעיבוד השיר "סימנים" מתוך אלבומו השני של צביקה פיק.

להקת "כוורת" ואחריה

ב-1973 הוזמן קלפטר להצטרף ללהקת "כוורת". הלהקה סימנה מפנה בדרכו המוזיקלית והמקצועית. מרבית חברי "כוורת" באו מלהקת הנח"ל ולא מלהקות קצב, והרפרטואר, הגם שעדיין היה מבוסס על רוק, פנה לכיוונים נגישים יותר מאלה של "אחרית הימים" ועשה שימוש רב בהומור. קלפטר השתלב במהירות בלהקה, וכתב עבורה כמה מלחניו הראשונים. לאלבומה הראשון, "סיפורי פוגי", הלחין את השיר "יו יה" יחד עם דני סנדרסון. באלבומה השלישי, "צפוף באוזן", קיבל לראשונה תפקיד סולו, ב"שיר הטמבל", שאותו גם הלחין. שיר אחר שהלחין לבדו לאלבום הוא "היא כל כך יפה". בכמה שירים אחרים היה חתום על הלחן לצד חברי להקה אחרים: "טנגו צפרדעים", "ככה היא באמצע" ו"לך ספר לסבתא".
בשנת 1976 השתתף קלפטר בהקלטת אלבומם של אריק איינשטיין ויוני רכטר "האהבה פנים רבות לה", לצד יוצאי "כוורת" נוספים: אלון אולארצ'יק ומאיר פניגשטיין.
פירוק כוורת בשנת 1976 הכניס את קלפטר לתקופה קשה של אי ודאות כלכלית. בנוסף, הוא נקלע לקשיים משפטיים ואיבד את ביתו. התקופה הקשה של קלפטר נמשכה כשנתיים, עד שקיבל הצעה מיהונתן גפן להשתתף במופע "שיחות סלון". עבור מופע הזה הלחין את אחד משיריו האהובים ביותר, "שיר אהבה בדואי" (מילים: איציק ויינגרטן), שבתחילה ביצע בעצמו עם יעל לוי ואחר כך בוצע גם על ידי דויד ברוזה, עם לוי ובלעדיה. לחנים נוספים של קלפטר במופע היו לשיר "אי ירוק בים", לקטע הווקאלי "תמונה" (המשמש כנעימת הפתיחה של התוכנית "ארבע אחרי הצהריים" של גל"צ), בביצועה של לוי, ולשיר "עד עולם אחכה", שביצע בדואט עם לוי. לאחר מספר הופעות עזב קלפטר את המופע, ואת מקומו תפס ברוזה. באלבום שתיעד את המופע נכללו השירים בביצועו של ברוזה, ולא של קלפטר.
לאלבומו של גידי גוב "תקליט ראשון" משנת 1978 הלחין קלפטר את שיריו של יעקב גלעד "חשבון פשוט" ו"בואי נישאר". באלבום "הכבש השישה עשר", שיצא באותה שנה, נכלל לחנו לשיר "אני אוהב".
בשנת 1979 חבר לשלמה יידוב ושם טוב לוי, ליצירת השלישייה "צליל מכוון". לאלבום של "צליל מכוון" תרם קלפטר את לחניו לשירים "לוקח ת'זמן" (מילים: יהונתן גפן), "שיר אהבה בדואי" (מילים: איציק ויינגרטן) ו"צליל מכוון", שכתב בעצמו. השיר "צליל מכוון" היה לאחד מלהיטיה הבולטים של הלהקה (השיר עצמו הופיע בפסקול של הסרט "דיזנגוף 99", אם כי בגרסה שונה). עוד באותה שנה השתתף בהקלטות אלבומו של צביקה פיק - "המראה".

תחילת קריירת הסולו

בסוף שנות השבעים פתח קלפטר בקריירת סולו. קלפטר הלחין את מרבית שיריו, וכמו כן הלחין שירים רבים ללהקות שבהן השתתף ולזמרים אחרים.
ב-1980 השתתף קלפטר בפסטיבל הזמר והפזמון, שבו שר עם יעל לוי את השיר "בלילה", שהלחין למילים של יורם טהרלב. אף על פי שהשיר לא זכה באחד המקומות הראשונים, הוא הביא להתייחסות רצינית יותר של קלפטר לזמרה. קלפטר החל ללמוד פיתוח קול, ובסוף 1980 הוציא תקליט שדרים עם שני שירי סולו ראשונים, "עניין של עונה" ו"אני ואת אז", שאת שניהם כתב והלחין.
ב-1981 הוציא קלפטר את אלבומו הראשון, "יצחק", בהפקתו המוזיקלית של ירוסלב יעקובוביץ'. מתוך האלבום הצליחו השירים "האהבה שלי היא לא האהבה שלו", "נפגשנו", "אני ואת אז", והרגאיי "מהי הדרך". קלפטר הלחין את רוב שירי האלבום, וכן כתב חלק מהם. כותבים נוספים היו יהונתן גפן והילה רז. נוסף לקלפטר בגיטרות, השתתפו בהקלטות: מאיר ישראל בתופים וכלי הקשה, איתן גידרון בבס, אלונה טוראל בפסנתר חשמלי וסטרינגס, וירוסלב יעובוביץ' בסקסופון וסטרינגס. בקיץ אותה שנה הלחין ועיבד את "השדים האדומים" לכבוד זכייתה של קבוצת הפועל תל אביב באליפות המדינה בכדורגל.

המשך שנות השמונים

ב-1982 הקליט קלפטר עם יגאל בשן את הדואט "שנינו ביחד", שכתבו והלחינו שניהם במשותף. השיר נכלל באלבומו של בשן "לא לבד". לאלבומו של אריק סיני "צל כבד" שיצא באותה שנה כתב והלחין את השיר "אם אתה בסביבה" ("העיירה שלי"), שהפך לאחד מלהיטיו הגדולים של סיני. באלבום הבכורה של יעל לוי מאותה שנה נכללו לחניו לשירים "תמונה" ו"אי ירוק בים", במקור מתוך המופע "שיחות סלון", וכן השיר "בלדה לנאיבית", שהלחין למילים של יהונתן גפן.
ב-1982 החל קלפטר בשיתוף פעולה עם אריק איינשטיין, כשהלחין את כל שירי אלבומו "יושב על הגדר". כמקובל באלבומיו של איינשטיין, קיבל קלפטר קרדיט לצידו על גבי עטיפת האלבום. בין להיטי האלבום היו "יושב על הגדר", "טירוף במה" ו"אתמול היה הרגע". קלפטר עצמו כתב חלק מהשירים, ובהם "טירוף במה" ו"בשבחי הסמבה". השיר "טירוף במה" הוקלט עוד לפני איינשטיין על ידי גלי עטרי.
ב-1983 הוציאו קלפטר ואיינשטיין אלבום משותף נוסף, "שביר". באלבום זה כתב איינשטיין את כל המילים, כולם ללחנים של קלפטר. בין שיריו הבולטים היו "שביר", "פנים טובות בתוך החשיכה", "כי שיכור אני", "יד אחת עושה את זה" ו"תל אביב גדות הירקון, 1983". קלפטר השתתף כגיטריסט באלבומים רבים נוספים של איינשטיין: "פסק זמן", "אוהב להיות בבית", שעבורו גם הלחין את השיר "אין לו זמן" למילים מאת אריק איינשטיין, "על גבול האור", "הייתי פעם ילד", "יש בי אהבה", שעבורו כתב והלחין וכן ניגן בשיר "כאן לבד הלילה", ועוד.
ב-1983 הלחין גם את שירה של לאה גולדברג "הביתה" לאריק סיני. השיר יצא על גבי תקליט שדרים בלבד ולא נכלל באלבום אולפן של סיני, אך זכה להצלחה במצעדי הפזמונים.
ב-1984 הוציא קלפטר את אלבומו השני, "לבד", שבו כתב והלחין את כל השירים. מתוך האלבום הצליח השיר "חופש, אהבה והבנה". בעיבודי השירים השתתפה אלונה טוראל, שגם ניגנה בקלידים, פסנתר וסינתיסייזר, ואיתה אלון הילל בתופים וכלי הקשה, אוהד אינגר, איתן גידרון ומיכה מיכאלי בבס, וירוסלב יעקובוביץ' בסקסופון. האלבום לא הצליח מסחרית ולא הותיר להיטים. בעקבות כישלונו נכנס קלפטר לדיכאון ושקל פרישה מקריירת סולו, אך מופע איחוד של להקת "כוורת" באותה שנה, שתועד באלבום "כוורת - הופעה חיה, קיץ 1984", שיפר את מצבו הכלכלי והרגשי. במסגרת המופע שר את שיריו "צליל מכוון" ו"שיר אהבה בדואי". עוד באותה שנה ניגן בהקלטת "השיר שהוא שר לי בגשם" מתוך אלבומה של נורית גלרון "נגיעה אחת רכה".  
לאלבומה של גלי עטרי "אמצע ספטמבר" מ-1986 הלחין את השיר "סוף העונה" למילים של רוני ערן. לאלבומה של רבקה זוהר "עברייה" מאותה שנה הלחין את שירו של קובי לוריא "הלאה". ב-1987 יצא אלבומו של אריק סיני "עכשיו", ובו שישה שירים שכתב והלחין קלפטר. מהם התפרסם השיר "המשורר".
ב-1988 הקליט אלבום סולו שלישי, "מחזיק מעמד". על אף להיטים כ"מחזיק מעמד" ו"דמיון חופשי", גם אלבום זה נכשל מסחרית, ולקראת סוף העשור פעילותו המוזיקלית של קלפטר הלכה והידלדלה. באותה שנה הקליטה גלי עטרי את לחנו של קלפטר לשירה של רחל שפירא "רק אתמול" לאלבומה "צעד אחד לפני הנהר". לחן נוסף של קלפטר באלבום היה לשיר "ארץ טירוף ונביאים", שאת מילותיו כתב ברוך פרידלנד. עוד באותה שנה הלחין 2 שירים לאלבום "נשבע" של חיים משה: "הולך ובא" ו"מה שיש לי זה מה יש", וניגן בו בגיטרות. 
לאורך שנות השמונים חיבר קלפטר מוזיקה למספר סרטים ישראליים, ובהם "כביש ללא מוצא" (1982) של יקי יושע, "לנה" (1980) ו"עד סוף הלילה" (1985) של איתן גרין ו"נישואים פיקטיביים" (1988) של חיים בוזגלו.

שנות התשעים ואילך

ב-1990 הלחין, עיבד, וביצע בדואט עם רוני תורגמן את השיר "ליקוי אהבה" ('השיירה עוברת'), שזכה להצלחה יחסית במצעד הפזמונים של רשת ג'. 
ב-1991 ביצע בדואט עם חיה סמיר את השיר "פשוט אהבה", שזכה להצלחה והפך לשיר הנושא של אלבומה הראשון של סמיר באותה שנה.
לאלבומה של יעל לוי "אל תקנה לי ורד" מ-1992 כתב קלפטר את מילות השיר "אתה יוצא מהמחזור", שהלחינה ורד קלפטר.
בתחילת 1993 הוציא קלפטר את אלבומו הרביעי "הרחובות ההם", בהפקתו המוזיקלית של ירוסלב יעקובוביץ'. מתוך האלבום הצליחו השירים: "צייד בודד" ו"הרחובות ההם". באלבום נכללה גרסה עברית לשירו של ג'ימי הנדריקס "Little Wing", שתרגם קלפטר כ"כנף קטנה". עוד באותה שנה הוציאה חברת "אן.אם.סי" אלבום אוסף של קלפטר בשם "יצחק, לבד, מחזיק מעמד", שכלל שירים משלושת אלבומי הסולו הראשונים. 
ב-1998 השתתף בהופעת האיחוד של "כוורת", שתועדה על גבי האלבום "כוורת בפארק". במופע שר קלפטר את שירו "אני ואת אז", וכן את השיר "אם אתה בסביבה" כחלק ממחרוזת שירים שהציגה את קריירות הסולו של חברי הלהקה.
בשנת 2000 התגלה גידול סרטני בראשו של קלפטר והוא נזקק לניתוח. חברי "כוורת" ארגנו עבורו מופע התרמה. הניתוח עבר בהצלחה, ולאחר שהחלים שב קלפטר לפעילות ואף חזר להופיע. בשנת 2001 יצאה לרדיו גרסה חדשה, שלא זכתה להצלחה, לשיר ששר עם חיה סמיר ב-1991 "פשוט אהבה". בשנת 2003 הלחין את השירים "מחכה עם הכלבים" ו"נאהב עד שנמות" לאלבומו של אריק סיני "נאהב עד שנמות", שניהם למילותיו של איתן נחמיאס גלס. קלפטר גם השתתף באלבום בנגינה. לאלבומה של גלי עטרי "חבק אותי לאט" מאותה שנה הלחין את שירו של מאיר גולדברג "מה שאת אוהבת", שהיה הלהיט הגדול ביותר של האלבום. לאלבומה של נורית גלרון "מה שהשמיים נותנים" מ-2006 הלחין את שירו של נתן זך "הציפור", שעל שם שורה מתוכו נקרא האלבום. בשנת 2007 כיכב בקליפ לשירו של שלומי שבן "מוכן לאהבה".
בשנת 2008 שב קלפטר לפעילות מלאה, הוא הקליט שיר עם אשתו לשעבר ורד קלפטר, לאלבומה "אהבה אחת גדולה", והוציא את הסינגל "אנשים משתנים", מתוך אלבום אולפן חדש, "קצת דיפלומט". לאחר מכן הוציא כסינגל את שיר הנושא של האלבום. רוב שירי האלבום נכתבו על ידי קלפטר כ-13 שנים לפני צאתו, והוא כולל ביצוע לשיר "אני אוהב" של יהונתן גפן, שהלחין במקור עבור האלבום "הכבש השישה עשר". באלבום מנגן הפסנתרן יוחאי ובר, שהיה גם שותף בעיבודים. האלבום זכה לתשבחות מצד מבקרי המוזיקה. בין הנגנים שהתארחו באלבום היו אלונה טוראל, משה לוי, פיטר רוט, ניצן עין הבר, אלון הלל ויוחאי ובר. במקביל התארח קלפטר בתוכנית מיוחדת של "כוכב נולד" שהוקדשה לשיריו.
בתחילת 2008 זכה בפרס על מפעל חיים למלחין בתחום הזמר העברי על שם נעמי שמר מטעם אקו"ם. בנימוקי השופטים למתן הפרס נכתב בין השאר: "יצחק קלפטר הינו מוזיקאי מחונן שכותב רק מהלב. הוא יוצר שלא רדף מעולם אחר אופנות. לחניו מאוד פשוטים, מקוריים ומרגשים. הם על גבול הנאיביות וזה למעשה כל הקסם כי רק דרך הנאיביות ניתן לחדור באמת ללבם של אנשים. הגיטרה של קלפטר נשמעת ממש כמו אדם ששר. הוא אמן בלוז אמיתי ויצירותיו לא ממצות עצמן לעולם. כל שיר שלו אפשר לשמוע שוב ושוב ולהנות בכל פעם מחדש".
בראשית 2009 הוציאה חברת אן אם סי אלבום הופעה של קלפטר בשם "דמיון חופשי", ובו הקלטה של הופעה שנערכה בבית המורה בתל אביב בשנת 1989. בהופעה זו ביצע קלפטר, לצד שירים מאלבומי הסולו שלו, גם שירים שהלחין לאחרים, כ"יושב על הגדר" ו"תמונה". באותה שנה יצא גם אלבום הופעה של קלפטר עם אפרים שמיר ואלון אולארצ'יק, שתיעד את מופעם המשותף "נפגשנו". באלבום המופע נכללו שיריו של קלפטר "דמיון חופשי", "שיר אהבה בדואי", "צליל מכוון", "האהבה שלי היא לא האהבה שלו" וכן שיר שכתב קלפטר במיוחד עבור המופע, "שווה זהב". בסוף אותה שנה כתב מילים (יחד עם רפי בסקון) הלחין, ניגן והשתתף בשירה ב"יופי לי ולך" יחד עם הצמד סטאלוס ואורן חן.  
קלפטר, מעשן כבד, אושפז ב-7 בפברואר 2011 בבית החולים איכילוב בעקבות סיבוכי מחלת ריאות חסימתית כרונית. ביולי שוחרר מבית החולים, והחל תהליך שיקום ארוך. בראיון לנדב בורנשטיין סיפר כי במהלך תקופה של כחצי שנה לא יוכל להופיע ושהוא מתקשה לנגן "כמו פעם". באותה שנה יצא אלבום אוסף של אריק איינשטיין בשם "שר יצחק קלפטר", המסכם את שיתוף הפעולה של השניים. באלבום נכלל שיר מקורי אחד בשם "מעבדות לחירות", שהלחינו קלפטר וגיא בוקאטי למילים של יעקב רוטבליט, וכן גרסה מחודשת של איינשטיין לשירו של קלפטר "צליל מכוון".
בשנת 2013 התארח באלבומה של להקת הדג נחש "זמן להתעורר", בהקלטת השיר "יום שישי". בחודשי הקיץ של אותה שנה נטל חלק בחמש הופעות האיחוד של להקת כוורת, בבריכת הסולטאן ובפארק הירקון. ב-2012 הקליט גרסה מחודשת לשירו "דמיון חופשי", עבור פסקול הסרט "בשר תותחים" בבימויו של איתן גפני.

חיים אישיים

קלפטר היה נשוי לזמרת ורד קלפטר. בנו ממערכת יחסים עם דורית פלד הוא אוריה (נולד ב-1985), מוזיקאי אף הוא.